་ལས་རླུང་ཉི་ཁྲི་ཆིག་སྟོང་དྲུག་བརྒྱ་རགས་པ་འགོག་ལ། དེ་ལ་ལྟོས་པའི་བདེན་དོན་
རྣམ་པ་བཅུ་གཉིས་འཆར་སོགས་ཏེ། ལམ་གྱི་རྟོགས་པ་ནི་ཐེག་པ་ཆེན་པོའི་སྦྱོར་ལམ་བཟོད་པ་
ཐོབ་པ་མན་ཆད་དུ་མངོན་ནོ། །དེ་ནས་ཕྱག་རྒྱ་གཉིས་ལ་བརྟན་པ་སྔོན་དུ་སོང་ཟིན་པ་དང་དེ་ལ་
ལྟོས་མི་དགོས་པའི་དབང་པོ་རབ་ཀྱིས་ཕྱག་རྒྱ་ཆེན་མོ་དང་སྙོམས་པར་ཞུགས་ནས་མཆོག་ཏུ་མི་
འགྱུར་བའི་བདེ་བ་བསྐྱེད་དེ་སྟོང་པ་ཉིད་ཀྱི་དོན་ལ་མཉམ་པར་བཞག་སྟེ་བསྒོམ་པར་བྱའོ༎
སྟོང་པ་ཉིད་ནི་སྔར་བཤད་པ་ལྟར་ཏེ་འདི་ལ་གང་ཟག་དང་ཕུང་པོ་བདེན་འཛིན་ཉོན་
སྒྲིབ་ཏུ་བྱེད་པ་དང་། བག་ཆགས་ཕྲ་བ་སོགས་ཤེས་སྒྲིབ་ཏུ་བྱེད་པའི་ཚུལ་མགོན་པོ་ཀླུ་སྒྲུབ་ཀྱི་
དགོངས་པ་གྲུབ་ཆེན་སངས་རྒྱས་བསྐྱངས་དང་ཟླ་བ་གྲགས་པས་བཀྲལ་བ་དང༌། འགྲེལ་ཆེན་དྲི་
མེད་འོད་ཀྱི་དགོངས་པ་གཅིག་ཏུ་ཡོད་པ་ཁོང་དུ་མ་ཆུད་པར། ཐམས་ཅད་མཁྱེན་པ་ཡེ་ཤེས་སྐུ་
དང་ཉིན་མོར་བྱེད་པའི་སྐུ་ཞེས་པའི་དོགས་གཅོད་ཀྱི་ནུས་པ་མ་ཐོན་པ་དང༌། རང་གཞན་གྱི་ལྟ་
བ་རིགས་པས་རྣམ་པར་དཔྱད་པ་སེམས་ཙམ་པ་འགོག་པའི་རང་གཞུང་གཞན་གཞུང་མ་ཕྱེད་པ་
སྔོན་གྱི་དུས་འཁོར་པ་ཁ་ཅིག་ལ་བྱུང་སྣང་ངོ༌། །ཕྱག་རྒྱ་བཞི་གསུངས་པའི་ལས་དང་ཡེ་ཤེས་དང་
1 བསྟན་འགྱུར། དཔེ་བསྡུར་མ། དེབ། ༧ ཤོག ༦༩༡ ཕྲེང་། ༡༢
2 བསྟན་འགྱུར། དཔེ་བསྡུར་མ། དེབ། ༧ ཤོག ༦༩༡ ཕྲེང༌། ༡༩
3 ཞོལ། ཤོག ༥༥ ན ༢། གཙང་། ཤོག ༥༥ ན ༥ འཆང་

དུས་འཁོར་རིམ་གཉིས་ཉམས་སུ་ལེན་ཚུལ། 143
ཕྱག་རྒྱ་ཆེན་མོ་གསུམ་ནི་རྒྱུ་ཡིན་ལ། ནཱ་རོ་པས། ཐོབ་བྱ་བཞི་པ་འཇིག་པ་མེད།‘།ཅེས་གསུངས་
པའི་འཇིག་པ་མེད་ནི་འགྱུར་བ་མེད་པའི་བདེ་བ་སྟེ་འབྲས་བུའོ། །དེ་ལྟ་བུའི་བསྒོམ་བྱ་བདེ་སྟོང་
དབྱེར་མེད་དེ་ལ་ཉིན་མཚན་ཀུན་ཏུ་མཉམ་པར་བཞག་ནས་བསྒོམ་པར་བྱའོ། །དེ་ལྟར་བསྒོམས་
པས་ཁུ་བ་ནོར་བུའི་རྩེ་དང་རྡུལ་གཙུག་ཏོར་དུ་བཟུང་བ་ལས་ལས་རླུང་ཉི་ཁྲི་ཆིག་སྟོང་དྲུག་བརྒྱ་
ལས་གཅིག་འགག །མཆོག་ཏུ་མི་འགྱུར་བའི་བདེ་བ་སྐད་ཅིག་མ་གཅིག་སྐྱེས་པ་ན་ཏིང་ངེ་འཛིན་
གྱི་ཡན་ལག་འཐོབ་པ་ཡིན་ལ། མཆོག་ཏུ་མི་འགྱུར་བའི་བདེ་བ་སྟོང་དང་བདུན་བརྒྱ་གོ་དགུ་མན་
ཆད་སྦྱོར་ལམ་གྱི་སྐབས་ཡིན་ཞིང་། འཕོ་བ་གཅིག་གི་རླུང་འགགས་ཤིང་བདེ་སྟོང་བརྒྱད་བརྒྱ་པ་
སྐྱེས་པའི་ཚེ་ས་རབ་དགའ་ཐོབ་ལ། དེ་ནས་ཁུ་བ་སྟེང་དུ་འགྲོ་ཞིང་རྡུལ་འོག་ཏུ་འབབ་པས་གསང་
གནས་ཀྱི་འཁོར་ལོ་མན་ཆད་ཐིག་ལེས་གང་བས་ལས་རླུང་སྟོང་བརྒྱད་བརྒྱ་པ་གཅིག་ཟད་པར་
འགགས་པས་ས་གཉིས་པ་འཐོབ། དེ་བཞིན་དུ་ལྟེ་བར་གསུམ་པ་དང་བཞི་པ། སྙིང་གར་ལྔ་པ་དང་
དྲུག་པ། མགྲིན་པར་བདུན་པ་དང་བརྒྱད་པ། དཔྲལ་བར་དགུ་པ་དང་བཅུ་པ། གཙུག་ཏོར་དུ་ཐིག་
ལེས་གང་བ་ན་ལས་རླུང་ཐམས་ཅད་འགགས་ནས་མི་འགྱུར་བའི་བདེ་བ་རྫོགས་པར་ཐོབ་པས་
བཅུ་གཅིག་པ་དང་བཅུ་གཉིས་པ་འཐོབ་པའོ༎
བཞི་པ་ཚད་མ་གང་ཡིན་པ་ནི་མཆོག་ཏུ་མི་འགྱུར་བའི་བདེ་བ་ཉམས་སུ་མྱོང་བའི་ཤེས་
པ་རྟོག་བྲལ་མ་འཁྲུལ་བ་རང་རིག་པའི་མངོན་སུམ་མོ། །ལྔ་པ་དག་དབྱེ་ནི་འགྲེལ་ཆེན་ལས།
དཔལ་ལྡན་ཏིང་ངེ་འཛིན་འཁོར་ལོ་ཅན་ཞེས་པ་རྣམ་པར་སྣང་མཛད་དེ་ཏིང་ངེ་འཛིན་རྣམ་པ་བཅུ་
པོ་ནི་རླུང་བཅུ་པོ་རྣམས་འགོག་པའི་ཕྱིར་རོ་ཞེས་གསུངས་པས་དག་བྱ་གཟུགས་ཀྱི་ཕུང་པོ་དག་
པ་རྣམ་པར་སྣང་མཛད། དབྱེ་ན་གཡས་གཡོན་གྱི་དཀྱིལ་འཁོར་ལྔ་ལྔའི་རླུང་བཅུ་འགོག་པས་
རྣམ་པ་བཅུའོ༎
དྲུག་པ་ནི་མི་འགྱུར་བའི་བདེ་བ་ཡུན་རིང་དུ་གོམས་པས་གནས་སྐབས་དབང་བཅུ་ལ་
སོགས་པ་འཐོབ་པ་དང༌། མཐར་ཐུག་གཟུགས་ཀྱི་ཕུང་པོ་དང་སའི་ཁམས་ལ་སོགས་པ་སྒྲིབ་བྲལ་
དུ་དག་པའི་དྲུག་ཚན་གཅིག་འགྲུབ་པའོ། །སྲོག་འཛིན་གྱི་སྐབས་དང་ཁྱད་པར་དུ་ཏིང་ངེ་འཛིན་
1 ལུང་འདི་བསྟན་འགྱུར་ནང་མ་རྙེད།

144 རྒྱལ་ཚབ་རྗེའི་གསུང་འབུམ་ཀ་པ།
གྱི་ཡན་ལག་གི་སྐབས་སུ་སློབ་དཔོན་རྡོ་རྗེ་དྲིལ་བུ་པས་གསུངས་པ་ལྟར་སྟོང་ཕྱོགས་ཀྱི་ཕྱག་རྒྱ་
ཆེན་མོ་བསྒོམས་ནས་བདེ་བ་འདྲེན་པའི་ཚུལ་ལ་མཁས་པར་བྱའོ། །གསུམ་པ་འབྲས་བུ་མངོན་
དུ་བྱེད་པའི་ཚུལ་ནི་སྔར་བཤད་པ་ལྟར་ལམ་ཐུན་མོང་བས་རྒྱུད་སྦྱངས་པ་སྔོན་དུ་བཏང་སྟེ་དབང་
གིས་སྣོད་རུང་དུ་བྱས། བསྐྱེད་པའི་རིམ་པ་སྒོམ་པའི་ཚེ་ན་ཕར་ཕྱིན་དང་ཐུན་མོང་བའི་སྦྱོར་ལམ་
བཟོད་པ་མན་ཆད་དེའི་དུས་ཉིད་ནས་བསྐྱེད་ཟིན་ལ། ཐུན་མོང་མ་ཡིན་པའི་སྦྱོར་ལམ་ནི་བསམ་
གཏན་ནས་སྐྱེ་བ་ཡིན་ནོ། །དེ་ལྟར་བསྐྱེད་པའི་རིམ་པ་མཐར་ཕྱིན་པར་བྱས་ནས་རྣལ་འབྱོར་ཡན་
ལག་དྲུག་བསྒོམས་པས་ཏིང་ངེ་འཛིན་གྱི་ཡན་ལག་ཐོབ་པའི་དུས་ཉིད་ནས་སྦྱོར་ལམ་ཆོས་མཆོག་
མན་ཆད་རྫོགས་པར་བྱས་ཏེ་མི་འགྱུར་བའི་བདེ་བ་སྟོང་བརྒྱད་བརྒྱ་ཐོབ་པས་ས་དང་པོ་འཐོབ་པ་
དང༌། ལས་རླུང་སྟོང་བརྒྱད་བརྒྱ་པ་རེ་འགགས་པས་མི་འགྱུར་བའི་བདེ་བ་སྟོང་བརྒྱད་བརྒྱ་པ་རེ་
སྐྱེ་ཞིང་དེ་ལྟར་རིམ་གྱིས་བགྲོད་པས་ས་བཅུ་གཉིས་རྫོགས་ཏེ་སྐུ་བཞིའི་གོ་འཕང་ཐོབ་པར་བྱེད་པ་
ཡིན་ནོ། །འགྲེལ་ཆེན་དུ་བསྙེན་པ་ཉེ་བསྙེན་སོགས་ལ་ལོའི་གྲངས་གསུངས་པ་ནི་བསྐྱེད་པའི་རིམ་
པ་མཐར་ཕྱིན་པ་སྔོན་དུ་སོང་བ་ལ་ངེས་པར་ལྟོས་པ་ཡིན་ནོ༎
མཐར་ཐུག་གི་འབྲས་བུ་གྲུབ་པའི་ཚེ་ནི་གསེར་འགྱུར་ལ་སོགས་པའི་དཔེ་དུ་མས་
གསུངས་པ་ལྟར་རྣམ་སྨིན་གྱི་ལུས་ནམ་མཁའ་ལ་འཇའ་ཡལ་བ་ལྟར་སོང་ནས་སྟོང་གཟུགས་ཕྱག་
རྒྱ་ཆེན་མོ་རིགས་གཞན་ཐམས་ཅད་སྤྲུལ་པའི་གཞི་ཡིན་པས་དང་པོའི་སངས་རྒྱས་དཔལ་དུས་ཀྱི་
འཁོར་ལོ་ཡབ་ཡུམ་དུ་གནས་པ་ཡིན་ནོ། །གསུང་ལོངས་སྐུར་བཞག་པ་ནི་བྱེད་པ་འདིས་ཐེག་པ་
ཆེན་པོའི་ཆོས་ལ་རྫོགས་པར་ལོངས་སྤྱོད་པས་ལོངས་སྐུ་ཞེས་བྱ་ལ། བྱེད་པ་པོ་ངེས་པ་ལྔ་ལྡན་
གྱི་ལོངས་སྐུ་ཡང་ཡོད་པས་ལོངས་སྤྱོད་རྫོགས་པའི་སྐུ་དང༌། དེའི་ཐུགས་རྒྱུད་ཀྱི་ཡེ་ཤེས་ཆོས་སྐུ་
དང༌། དེའི་ཡུལ་སྟོང་པ་ཉིད་གློ་བུར་གྱི་དྲི་མས་དག་པ་ཡང་འདུས་མ་བྱས་ཀྱི་ཆོས་ཀྱི་སྐུའམ་ངོ་བོ་
ཉིད་ཀྱི་སྐུ་ཞེས་པ་དང་། བདེ་བ་ཆེན་པོའི་སྐུ་དེའི་སྤྲུལ་པའི་སྐུ་སྟེ་བསྡུས་ན་སྐུ་བཞིར་ཡོད་པ་ཡིན་
ནོ། །བདེ་བ་ཆེན་པོའི་ངོ་བོ་ཡེ་ཤེས་ཆོས་སྐུ་དང་ལོངས་སྤྱོད་རྫོགས་པའི་སྐུ་ཡང་ངོ་བོ་གཅིག་ལ་
ལྡོག་པ་ཐ་དད་པ་ཡིན་པས་འབྲས་བུའི་དུས་ན་བེམ་པོས་བསྡུས་པའི་སྐུ་འདོད་པ་བྱེ་བྲག་སྨྲ་བའི་
ལུགས་དང་། གཟུགས་སྐུ་དང་གཉིས་སུ་མེད་པའི་ཡེ་ཤེས་རྟག་དངོས་སུ་འདོད་པ་མུ་སྟེགས་

དུས་འཁོར་རིམ་གཉིས་ཉམས་སུ་ལེན་ཚུལ། 145
དབང་ཕྱུག་པ་དང༌། གཟུགས་སྐུ་གདུལ་བྱའི་རྒྱུད་ཀྱིས་བསྡུས་པར་འདོད་པ་དང༌། སངས་རྒྱས་
རང་རྒྱུད་ཀྱིས་བསྡུས་པའི་ཡེ་ཤེས་མེད་པར་འདོད་པ་སོགས་འབྲས་བུ་ལ་སྒྲོ་འདོགས་དང་སྐུར་
འདེབས་ཀྱི་མཐའ་རྣམ་པ་ཐམས་ཅད་དུ་ཁས་བླང་བར་མི་བྱའོ། །དཔལ་གསང་བ་འདུས་པའི་རྒྱུད་
ནས་གསུངས་པ་དང་འབྲས་བུ་འགྲུབ་ཚུལ་མི་འདྲ་ཡང༌། འདི་ནི་བདེན་གྱི་གཞན་ནི་དམན་ནོ་
སྙམ་དུ་གཟུང་བར་མི་བྱ་སྟེ། བཅོམ་ལྡན་འདས་ཉིད་ཀྱིས་སྒོ་གཉིས་ཀ་གསུངས་ཤིང་གསུངས་པ་
ལྟར་དངོས་པོ་ལ་གནས་པ་ཡིན་ཏེ། དེ་ཡང་ལུས་ལ་གནད་དུ་བསྣུན་པའི་སྒོ་མི་འདྲ་བ་དང་། ལམ་
བགྲོད་པའི་རིམ་པ་ཅུང་ཟད་མི་འདྲ་བ་ལས་ཡིན་ནོ། །བགྲང་ལས་འདས་པའི་དཔའ་བོ་རྣལ་འབྱོར་
མ། །གཤེགས་ཤིང་གཤེགས་པར་འགྱུར་བའི་ལམ་གྱི་མཆོག །རིམ་གཉིས་ཇི་ལྟར་ཉམས་སུ་ལེན་
པའི་ཚུལ། །མདོར་བསྡུས་ཙམ་ཞིག་གོ་སླའི་ངག་གིས་བཤད། །རྣལ་འབྱོར་མ་རྒྱུད་ཀུན་གྱི་མཐར་
ཐུག་པ། །དཔལ་ལྡན་དུས་ཀྱི་འཁོར་ལོའི་ལམ་གྱི་སྲོལ། །སེམས་འགྲེལ་སྐོར་གསུམ་བཞེད་པ་ཇི་
བཞིན་དུ། །ནཱ་རོ་ཏ་པས་བཀྲལ་བའི་ལུགས་བཞིན་བཤད། །ཤིན་ཏུ་ལྐོག་ཏུ་གྱུར་པའི་གསང་བའི་
གནས། །དོན་གཉེར་ཅན་གྱིས་བསྐུལ་བས་མི་སྤྲོ་ནའང༌། །གྲོགས་པོས་ལག་གིས་འཇུས་ནས་
འབྲས་ལ་སྦྱོར། །སྐལ་མཉམ་གཞན་ལའང་ཅུང་ཟད་ཕན་སྙམ་མོ། །རྗེ་བཙུན་བླ་མའི་གསུང་བཞིན་
འདིར་འབད་མོད། །བློ་གྲོས་ཉམ་ཆུང་བརྩོན་པའི་སྟོབས་དམན་པས། །གལ་ཏེ་འདི་ལ་ནོངས་པའི་
ཚོགས་མཆིས་རྣམས། །བླ་མ་ལྷར་བཅས་སྤྱན་སྔར་འགྱོད་པས་བཤགས། །བདག་ཀྱང་དེང་ནས་
ལམ་བཟང་འདིར་ཞུགས་ཏེ། །གཡས་གཡོན་ཉི་ཟླའི་རྒྱུ་བ་འགོག་བྱེད་ཅིང༌། །འགྱུར་མེད་བདེ་བ་
རྒྱས་ལ་གེགས་མེད་པར། །སྐུ་བཞིའི་གོ་འཕང་མཆོག་དེ་མྱུར་ཐོབ་ཤོག །འདིར་འབད་དགེ་བ་རབ་
དཀར་ཅི་བསགས་དེས། །སྲིད་པའི་རྒྱ་མཚོར་ལྷུང་བའི་མ་རྣམས་ཀུན། །ཐར་པའི་གྲུ་ཆེན་མཆོག་
འདིར་རབ་ཞུགས་ནས། །ཀུན་མཁྱེན་རྒྱལ་བའི་གྲོང་ཁྱེར་འཇུག་པར་ཤོག།
དཔལ་དུས་ཀྱི་འཁོར་ལོའི་ལམ་རིམ་པ་གཉིས་ཇི་ལྟར་ཉམས་སུ་ལེན་པའི་ཚུལ་བདེ་བ་
ཆེན་པོའི་ལམ་དུ་མྱུར་དུ་འཇུག་པ་ཞེས་བྱ་བ་འདི་ནི་འགྲོ་བ་དུ་མའི་འདྲེན་པ་མཁས་པའི་དབང་པོ་
སེམས་དཔའ་ཆེན་པོ་ཀུན་བཟང་པས་སྔ་མོ་ནས་བསྐུལ་བ་དང༌། མང་དུ་ཐོས་པའི་སྡོམ་བརྩོན་སྡེ་
སྣོད་འཛིན་པ་ཞ་ལུ་ཅོག་བུ་བ་ལེགས་པ་རྒྱལ་མཚན་གྱིས་ཡང་དང་ཡང་དུ་བསྐུལ་ཞིང་ཐུབ་པའི་

146 རྒྱལ་ཚབ་རྗེའི་གསུང་འབུམ་ཀ་པ།
བསྟན་པ་རྒྱས་པའི་ཁུར་གྱིས་མི་ངལ་བའི་སྡེ་སྣོད་འཛིན་པ་ཆེན་པོ་ལྡན་མ་བླ་མ་ཡོན་ཏན་དཔལ་བ་
དང་གུང་རུ་བླ་མ་ཡེ་བྱང་པས་ས་ཐག་རིང་པོ་ནས་བསྐུལ་བ་དང༌། གཞན་ཡང་སྡེ་སྣོད་འཛིན་པ་དུ་
མས་བསྐུལ་བ་ལ་བརྟེན་ནས་དཔལ་ལྡན་བླ་མ་དམ་པ་རྗེ་བཙུན་ཆེན་པོ་དུས་གསུམ་གྱིས་སངས་
རྒྱས་ཀུན་གྱི་འཕྲིན་ལས་གཅིག་ཏུ་བསྡུས་པ། མདོ་སྔགས་ཀྱི་བསྟན་པ་ཡོངས་སུ་རྫོགས་པའི་དམ་
པའི་ཆོས་འཛིན་པའི་སྨོན་ལམ་ལེགས་པར་གྲུབ་པ། ཐ་ལམ་·གྱི་སྐུའི་བཀོད་པ་བཟུང་ནས་གདུལ་
བྱ་རྣམས་སྨིན་གྲོལ་ལ་འགོད་པར་མཛད་པ། སྙིགས་དུས་ཀྱི་ཐམས་ཅད་མཁྱེན་པ་རྗེ་རིན་པོ་ཆེ་བློ་
བཟང་གྲགས་པ་དཔལ་བཟང་པོའི་ཞལ་སྔ་ནས་ཀྱི་ཞབས་ཀྱི་རྡུལ་རྙོག་པ་མེད་པའི་ཟེའུ་འབྲུ་ལོ་བཅུ་
ཕྲག་གཉིས་ལས་ལྷག་པར་གུས་པ་ཆེན་པོས་བསྟེན་ནས་སྡེ་སྣོད་གསུམ་དང་རྒྱུད་སྡེ་བཞིའི་བཀའ་
དྲིན་མནོས་པ་རིགས་པ་སྨྲ་བའི་དགེ་སློང་དར་མ་རིན་ཆེན་གྱིས་འབྲོག་རི་བོ་ཆེ་དགའ་ལྡན་རྣམ་པར་
རྒྱལ་བའི་གླིང་དུ་སྦྱར་བའི་ཡི་གེ་པ་ནི་སྡེ་སྣོད་འཛིན་པ་རིན་ཆེན་ཆོས་རྒྱལ་ལོ། །འདིས་མདོ་སྔགས་
ཀྱིས་བསྡུས་པའི་བསྟན་པ་སྒོ་ཐམས་ཅད་ནས་ཕྱོགས་ཐམས་ཅད་དུ་དར་ཞིང་རྒྱས་ལ་ཡུན་རིང་དུ་
གནས་པར་གྱུར་ཅིག ། ༎
དཔལ་དུས་ཀྱི་འཁོར་ལོའི་རྒྱུད་ཀྱི་བཤད་པ་མན་ངག་དང་བཅས་པའི་བརྒྱུད་པ་ནི་སངས་
རྒྱས། ཟླ་བཟང་། ལྷ་དབང༌། གཟི་བརྗིད་ཅན། ཟླ་བས་བྱིན། ལྷའི་དབང་ཕྱུག །སྣ་ཚོགས་གཟུགས།
ལྷའི་དབང་ལྡན། འཇམ་དབྱངས་གྲགས་པ། པདྨ་དཀར་པོ། འཇམ་དབྱངས་སྤྲུལ་པ། ཙི་ལུ་ཨཱ་ཙརྱ།
བནྜི་ཏཾ་མ་ཙརྱ། དུས་ཞབས་པ་ཆེ་ཆུང་། མཉྫུ་ཀིརྟི། ས་མནྟ་ཤྲཱི། རྭ་ཆོས་རབ། རྭ་ཡེ་ཤེས་སེངྒེ།
རྭ་འབུམ་སེང༌། རྒ་ལོ། ཤེར་སེང༌། དཔལ་ལྡན་སེངྒེ། ཡང་ཤེར་སེང་ལ་འཕགས་འོད། དེས་དཔེ་
མེད་མཚོ་ནས་ཐར་པ་ལོ་ཙྪའི་བར་དུ་བརྒྱུད་པ་སོགས་གདམས་པ་མི་འདྲ་བ་བཅུ་བདུན་མངའ་བའི་
ཀུན་མཁྱེན་བུ་སྟོན་རིན་ཆེན་གྲུབ་ལ། དེས་གོང་གསུམ་སྡེ་ཆེན་པ་འཇམ་དབྱངས་ཆོས་ཀྱི་དཔལ་
ལ། དེས་བདག་གི་བླ་མ་དུས་གསུམ་གྱི་སངས་རྒྱས་ཐམས་ཅད་ཀྱི་ངོ་བོ་རྗེ་རིན་པོ་ཆེ་པ་ལ། དེས་
བདག་ལའོ། །ཡང་པད་དཀར་ཡན་ཆད་འདྲ་བ་ལ། བཟང་པོ་རྣམ་རྒྱལ། བཤེས་གཉེན་བཟང་པོ།
ཕྱག་མར། ཁྱབ་འཇུག་སྦས་པ། ཉི་མ་གྲགས། ཤིན་ཏུ་བཟང༌། རྒྱ་མཚོ་རྣམ་རྒྱལ། རྒྱལ་དཀའ། ཉི་
1 ཞོལ། ཤོག ༥༧ བ ༢། གཙང་། ཤོག ༥༧ བ ༥ ཐ་མལ་གྱི་

དུས་འཁོར་རིམ་གཉིས་ཉམས་སུ་ལེན་ཚུལ། 147
མ། སྣ་ཚོགས་གཟུགས། ཟླ་བའི་འོད། མཐའ་ཡས། ས་སྐྱོང༌། དཔལ་སྐྱོང༌། དུས་ཞབས་ཆེ་ཆུང༌།
ཁ་ཆེ་ཟླ་མགོན། འབྲོ་ཤེས་རབ་གྲགས། ལྷ་རྗེ་སྒོམ་པ། དཀོན་མཆོག་བསྲུངས། སྒྲོ་སྟོན། ཡུ་མོ།
དྷརྨེ་ཤྭ་ར། གྲུབ་ཐོབ་ནམ་མཁའ་འོད། སེ་མོ་ཆེ་པ་ནམ་མཁའ་རྒྱལ་མཚན། འཇམ་གསར་ཤེས་
རབ་འོད་ཟེར། དེ་ནས་རྒུ་ལོ་མན་ཆད་སྔར་དང་འདྲའོ། །ཡང་སེ་མོ་ཆེ་བ་ལ། བོ་དོང་རིན་ཆེན་རྩེ་
མོ། སྟག་སྡེ་པ་སེངྒེ་རྒྱལ་མཚན། ཤོང་བློ་བརྟན། ལོཙྪ་བ་མཆོག་ལྡན། དཔལ་ལྡན་སེངྒེ་བ། ཡང་
འཇམ་གསར་ལ་ཆོས་འོད། འཕགས་འོད། དཔལ་ལྡན་སེངྒེ་པ་དང་འཕགས་འོད་ཀྱིས་བུ་སྟོན། དེ་
མན་ཆད་འདྲའོ། །ཡང་ཆོས་འོད། ཀུན་སྤངས། འཕགས་འོད་དོ། །ཉེ་བརྒྱུད་ནི། རྡོ་རྗེ་འཆང༌། ཤ་
བ་རི། བི་བྷཱུ་ཏི། ཀོ་བྲག་པ་བསོད་ནམས་རྒྱལ་མཚན། གོ་ལུང་པ་གཞོན་ནུ་དཔལ། ཐར་པ་ལོཙྪ་
བ། ཐམས་ཅད་མཁྱེན་པ་བུ་སྟོན་ཁ་ཆེ། བླ་མ་འདིས་རྭ་འབྲོ་གཉིས་དང་། དཔེ་མེད་མཚོ་དང༌། བི་
བྷཱུ་ཏི་དང༌། མན་ལུང་པ་དང་། ཨ་མོ་གྷ་བཛྲས་མཛད་པ་དང༌། ཙ་མིའི་དང་། པཎ་ཆེན་ཤཱཀྱ་ཤྲཱིའི་
དང་། རྒ་ལོ། ཞང་མཚལ་པ། གྱི་ཅོ། སྲེག་པ་ལུང་པ། ཕ་རྒྱུད་གསང་འདུས། མ་རྒྱུད་ཀྱཻ་རྡོ་རྗེ་ལ་
སོགས་པའི་སྦྱོར་དྲུག་རྣམས་འཕགས་འོད་ལ་གསན་ནས་དེ་རྣམས་ཀྱི་དོན་གཅིག་ཏུ་དྲིལ་བའི་
ཁྲིད་ཡིག་ངོ་སྤྲོད་དང་བཅས་པ་མཛད་དེ་སྡེ་ཆེན་པ་ལ་གནང༌། དེ་ལ་བདག་གི་བླ་མ་ཙོང་ཁ་པས་
གསན། དེས་བདག་དགེ་སློང་དར་མ་རིན་ཆེན་ལ་གནང་ངོ་། །མྱུར་ལམ་ཟབ་མོ་མྱུར་དུ་རྒྱུད་ལ་སྐྱེ་
བར་གྱུར་ཅིག ། ༎སརྦ་མངྒ་ལཾ༎